**Универзитет у Београду**

**Филозофски факултет**

ИЗБОРНОМ ВЕЋУ ФИЛОЗОФСКОГ ФАКУЛТЕТА

Изборно веће Филозофског факултета изабрало нас је, на седници одржаној 24-25. фебруара 2022. године, за чланове Комисије за припрему извештаја о кандидатима за избор у звање РЕДОВНОГ ПРОФЕСОРА за ужу научну област Општа историја новог века, са пуним радним временом, на одређено време од пет година. На конкурс, објављен дана 09. марта 2022. године у броју 977. огласних новина „Послови“ Националне службе за запошљавање, пријавио се један кандидат, Милош Ковић, ванредни професор на Филозофском факултету у Београду. После увида у материјал, Комисија подноси следећи

ИЗВЕШТАЈ

**Биографски подаци**

Милош Ковић је рођен 13. маја 1969. године у Шапцу, где је завршио основну школу и гимназију. За време основних студија на Одељењу за историју Филозофског факултета у Београду био је најбољи студент генерације, стипендиста Министарства за науку и технологију Републике Србије и Министарства просвете.

Од 1996. до 2000. године био је запослен као истраживач сарадник у Историјском институту САНУ. На Одељењу за историју Филозофског факултета у Београду запослен је од 2000. године у звању асистента-приправника, на Катедри за општу историју новог века, предмет Општа историја новог века 2, потом Општа историја 19. века. Магистарски рад, под насловом *Западноевропске политичке идеје у «Српском књижевном гласнику» (1901-1914)* одбранио је 2003. године, под менторским вођењем проф. др Михаила Војводића.

На докторском усавршавању на Универзитету у Оксфорду и истраживањима на Краљичином универзитету у Кингстону налазио се у току 2004. и 2005. године. Докторску тезу *Бенџамин Дизраели и балканска политика Велике Британије (1874-1880),* одбранио је 2006. године, под менторством проф. др Михаила Војводића. Наредне године изабран је у звање доцента за ужу научну област Општа историја новог века. У исто звање реизабран је 2012. године.

У звање ванредног професора биран је 2017. године. У настави на Филозофском факултету у Београду учествује од 2000. на свим нивоима студија. Држи курсеве на трећој и четвртој години основних студија, мастер и докторским студијама Филозофског факултета у Београду. У студентским анкетама за период у коме је ванредни професор, оцењен је просечном оценом 4.73(распон оцена од 3.11-5.00). Осим Филозофског факултета у Београду, предаје на Универзитету у Београду, Студије при Универзитету (од 2018) и на Филозофском факултету Универзитета у Источном Сарајеву (од 2008). Аутор је низа запажених монографија и чланака, међу којима треба истаћи монографију *Disraeli and the Eastern Question*, у издању престижног издавача Oxford University Press (2011).

**Научни и стручни рад**

Од избора у звање ванредног професора (2017), Милош Ковић објавио је две научне монографије. Књига *Четири револуције: Европа и свет 1774-1799* (Београд 2021), посвећена је истраживању порекла и узрока привредног и политичког преображаја, који се одиграо у наведеном добу. То питање проучено је кроз историју четири револуције: Интелектуалне, Индустријске, Америчке и Француске револуције. Да би истражио ове сложене процесе, аутор се успешно послужио различитим историографским жанровима, од интелектуалне историје, преко економске историје, до политичке историје. Није их посматрао одвојено, него као узајамно зависне делове једне целине, при чему је посебну пажњу посветио великим ратовима, као покретачима промена у најважнијим сферама људске делатности. Нарочито су верски ратови имали за последицу отуђивање од сукобљених цркава, окретање наукама и отпочињање Интелектуалне револуције. Започета у ранијим епохама, она је свој врхунац доживела у добу просвећености 18. века. Индустријска револуција је, према тумачењима аутора, била последица не само нових научних знања и новог предузимачког духа него и, пре свега, колонијалних ратова, у којима је Британија проширила монопол над пространим тржиштима, изворима сировина и радне снаге. По својим последицама, Индустријска револуција имаће, у поређењу са свим осталим револуцијама овога доба, најдубљи значај. Америчка револуција значила је спровођење радикалних видова просветитељства у политичку праксу, али и њихово прилагођавање, како аутор наглашава, изразито протестантском, нарочито калвинистичком културном миљеу. У Француској револуцији радикално просветитељство примењено је на европском тлу, при чему је писац изнова отворио сложена питања порекла овог крупног догађаја и његових главних токова. У вишезначним одговорима које је понудио уочава се, изнова, наглашавање важности пораза Француске у колонијалним ратовима, са свим економским, геополитичким и моралним последицама које су из тога проистицале.

Ауторова убедљива тумачења дата су у контексту прегледа и критичког преиспитивања најновијих токова у светској историографији. У томе је посебна вредност ове монографије. Коначно, у духу савремене историографије је и чињеница да аутор није сагледао ове четири револуције само из уобичајеног европског угла, него их је сместио у много шири, светски контекст.

И у монографији *Велике силе и Срби (1496-1833)* (Београд 2021), слично књизи *Четири револуције*, кандидат се посветио теми која обухвата дужи хронолошки одсек и шири географски простор. У тим оквирима он, међутим, прати један историјски феномен: однос европских Великих сила према српском народу и његовим политичким циљевима.

Да би ова тема могла да буде ваљано обрађена, приступ је, као и у *Четири револуције*, морао да буде у одређеној мери мултидисциплинаран. Дефинисање појма „Велике силе“, чиме се историографија нерадо бавила, захтевало је познавање и критичко преиспитивање теорије међународних односа. Аутор је показао сву сложеност покретачких мотива Великих сила али је, захваљујући проучавању њиховог деловања у дужем временском периоду, успешно указао на њихове дугорочне, стратешке интересе на Балкану. Током овог периода, различите државе добијале су и губиле статус Великих сила. Посебну важност имало је дуготрајно присуство Аустрије и Русије на Балкану, нарочито од краја 17. и почетка 18. века. Тада у ред Великих сила улази и Велика Британија. Некадашњи главни руски савезник на западу Европе, она ће постепено од Француске преузимати улогу кључног ослонца Османског царства. Тај процес моћи ће да се прати посебно од Бечког конгреса 1815. године. Од тада, главни британски савезник у политици очувања Османског царства биће Хабзбуршка монархија. Важан преокрет из 1815. у политици Великих сила имаће своје последице по обновљене српске државе, Србију и Црну Гору. У том контексту, аутор је нарочито пажљиво истражио политику Великих сила према Србима од Кучук-Кајнарџијског уговора из 1774. године и почетка превласти Русије у Источном питању, закључно са Ункјар-Искелеским уговором, којим је та превласт постигла врхунац (1833), као и трећим хатишерифом којим су повучене границе Србије и потврђена њена аутономија (1833).

Како је аутор показао, циљеви и интереси српског народа у овом дугом периоду веома мало су се мењали. Наслеђени из средњег века они су се, како је истакнуто, могли свести на три кључне идеје: очување предања, ослобођење и уједињење српског народа. Међу предањима која је, упркос ратовима, пропасти држава, расејањима и преверавањима, требало сачувати, најважнији су били култови српских средњовековних светитеља, какви су били Свети Сава, Свети Симеон или Свети кнез Лазар. Око тих култова, „места сећања“ како је то писао Пјер Нора, са ослонцем на заједнички језик, уобличавала се српска национална свест. Како аутор закључује, идеја ослобођења значила је за Србе, најчешће, независност, самосталност и аутономију. Уједињење је требало да обухвати све земље штокавског језика на којима се, још од раног средњег века, одигравала историја српског народа. Необична трајност ових идеала још је занимљивија када се зна да су у највећем делу овог периода Срби били народ без своје државе. Тада ће носилац ових идеала бити обновљена Пећка патријаршија Српске православне цркве (1557-1766). Она је обједињавала српски народ и неговала његова предања на широком географском простору, давала му је политичко вођство и заступала га у контактима са Великим силама. У њеном крилу настајали су, како је показано, национални програми политичког уједињења српског народа и обнове његових држава. Аутор је зато, у складу са савременом теоријом међународних односа, која као учеснике међународних односа не препознаје само државе, него и верске и друге организације које прелазе државне границе, посебну пажњу обратио на међународне активности Српске цркве, која је од Рима и Венеције, преко Беча, до Москве, тражила помоћ и подршку за ослобођење од турске власти. Потом је проучио како се у Србији политичко вођство и средиште спољне политике, упоредо са јачањем грађанске класе, постепеном секуларизацијом српске културе и обновом државе, преместило из црквених у световне кругове. Циљеви српске спољне политике остали су, међутим, исти. Ван Србије, на тлу Хабзбуршке монархије и Османског царства, до краја овог периода, Српска црква задржала је кључну политичку улогу, док је Црна Гора све до смрти владике Петра II Петровића Његоша остала теократска држава.

Проучавању једног историјског феномена у дужем временском одсеку посвећен је и обиман рад “The Kosovo Covenant and Serbian National Identity” (*Artistic Heritage of the Serbian People in Kosovo and Metohija: History, Identity, Vulnerability, Protection,* ed. by D. Vojvodić and M. Marković, Belgrade 2017, 113-141). Ту је проучен феномен необичне трајности косовског предања, од његовог настанка до нашег времена, у свим различитим облицима и променама које су доносиле различите епохе. Истражен је и утицај ове идеје на процес стварања и уобличавања модерног српског националног идентитета. Рад **«**Британско-руски односи као оквир политике Велике Британије према Србима (до Кримског рата)» (*Philosophоs – Philotheos – Philoponоs: Studies and Essays as Charisteria in Honor of Professor Bogoljub Šijaković on the Occasion of His 65th Birthday*, ed. by M. Knežević, R. Kisić, D. Krcunović, Belgrade and Podgorica 2021, 966-992) такође је посвећен дужем временском периоду (од средине 16. до средине 19. века), при чему за тему има утицај односа Велике Британије према Русији на однос Велике Британије према Србима. Проучени су не само међудржавни односи, него и популарне представе о Русима, односно Србима, уобличене у пословним и путничким сусретима Британаца са овим народима.

Проучавању једног феномена у дужим временским одсецима посвећен је и чланак „Устаничко наслеђе Српске цркве (1594-1941): Прилог истраживању односа између Цркве и државе“ (*Осам векова аутокефалије Српске Православне Цркве: Историјски пут Српске Православне Цркве*, ур. В. Пузовић и В. Таталовић, Београд 2020, 273-287). Аутор је истражујући доба између спаљивања моштију Светог Саве и банатског устанка (1594) и устанка из 1941. показао постојање непрекинуте устаничке традиције Српске православне цркве. Иако је у Српској цркви увек постојала и традиција сарадње и блискости са државом, она је током своје историје дуже живела у «туђим» него у «својим» државама, због чега је, како писац показује на бројним примерима, изградила специфичан етос суштинске независности од државе па и, неретко, сукобљености са њом.

Историји српске историографије посвећена су два кандидатова рада. Променљивим представама о Хабзбуршкој монархији у српској историографији и историјом хабзбуршких студија у нашој земљи бави се рад “The Changing Image of the Habsburg Monarchy in Serbian Historiography”, који ће бити објављен у тематском зборнику *Die Habsburgermonarchie (1526–1918) als Gegenstand der modernen Historiographie, Veröffentlichungen des Instituts für Österreichische Geschichtsforschung* (ed. T. Winkelbauer, Wien, у штампи, приложена потврда). Кључна одлика ауторовог бављења историографијом је, како се види, настојање да се она проучи у политичком и културном контексту свог времена. То се види и у обимном раду „Обнова Предања: Историја српског народа у делима митрополита Амфилохија и владике Атанасија“ (*Вера и мисао у вртлогу времена: Међународни зборник радова у част митрополита Амфилохија (Радовића) и епископа Атанасија (Јевтића)*, ур. А. Јефтић, М. Кнежевић, Р. Кисић, Београд, Подгорица и Фоча 2021, 81-134). Овде је проучен допринос ова два учена српска теолога српској историографији, изражен у неколико истраживачких области какве су, рецимо, историја Српске православне цркве, историја Косова и Метохије, Црне Горе, или историја геноцида над српским народом у 20. веку. Нарочито важна су, како писац образлаже, њихова тумачења смисла српске историје, изражена у специфичној историософији, која се разликује од главног тока српске историографије, везаног за наслеђе позитивизма, емпиризма и историзма.

Посебан тематски круг чине кандидатова истраживања посвећена историји доба уочи и за време Првог светског рата. У чланку “Liberalism and Imperialism: Croce and D’Annunzio in Serbian Culture 1903-1914” (*Balcanica* LII (2021), 69-81) проучен је неједнак пријем који су у српској култури доживеле идеје два утицајна италијанска писца, Бенедета Крочеа и Габријела Данунција. За разлику од традиционалног приступа, који подразумева утицаје европског Запада на српску културу, један од закључака овог чланка је да су блискости између идеја Крочеа и водећих српских интелектуалаца тога доба, Богдана Поповића, Слободана Јовановића, Јована Скерлића и других, биле последица европске духовне и политичке климе, чији је Србија била део, баш као и Италија. Српско-италијанским односима бави се и чланак “Italy and the Evacuation of the Serbian Army from Albania” (*Serbia and Italy in the Great War,* ed. by V. G. Pavlović, Belgrade 2019, 223-234), посвећен сложеној теми односа Италије према српским савезницима у тренутку када су, повлачећи се, српска војска и цивили стигли до албанских обала (1915-1916). Аутор је показао да је, после првобитног неповерења па и непријатељства због сукобљених интереса на Јадрану, италијанска флота ипак одиграла главну улогу у евакуацији Срба са албанских обала на острво Крф. Уочљива је била, такође, разлика у ставовима Србима наклоњене италијанске морнарице и неповерљиве италијанске копнене војске. Необјављену архивску грађу британског Адмиралитета, делимично употребљену у овом чланку, кандидат је у потпуности искористио у чланку “The British Adriatic Squadron and the Evacuation of the Serbs from the Albanian Coast 1915-1916” (*Balcanica* XLIX (2018), 29-41) у коме је проучио не само улогу Британске јадранске ескадре у спасавању Срба са албанских обала, него и донео низ сасвим нових података о овом крупном историјском догађају.

О томе како су Британци видели пораз и повлачење српске војске 1915-1916, Милош Ковић је писао и у чланку „Трубриџ и Срби: Прилог проучавању етничких стереотипа (1915-1916)“ (*Споменица академику Чедомиру Попову*, ур. В. Крестић, М. Војводић, Д. Станић, Љ. Кркљуш, Б. Бешлин, Ђ. Ђурић, Нови Сад 2017, 347-357). У чланку „Силе Антанте и пораз Србије 1915“ (Зборник радова *Први светски рат и уједињење*, ур. Ђ. Ђурић, Нови Сад 2018, 35-52) анализирао је политику свих сила Антанте према Србији у време њеног слома из 1915. године.

Британско-српским односима и британској балканској политици посвећени су и кандидатови чланци «Источно питање у Парламенту Уједињеног Краљевства 1876. године» (*Зборник Матице српске за друштвене науке*, 178 2 (2021), 189-206), «Парламент Уједињеног Краљевства о Босни и Херцеговини (1876)» (*Српска политичка мисао* 2-72 (2021), 101-129), и „Great Britain and the Consular Initiative of the Great Powers in Bosnia-Herzegovina in 1875“, *Balcanica* L (2019), 113-129). У свима се препознаје кандидатово дугорочно интересовање за историју Велике источне кризе (1875-1878) и за улогу Велике Британије у овом пресудном историјском догађају. У прва два чланка се, на основу анализа скупштинских расправа, проучавају реакције различитих делова британског јавног мњења на догађаје на Балкану и посебно у Босни и Херцеговини. На овим темама јасно су се показале све сложености, противречности и сукоби унутар британског друштва. У трећем чланку се, на основу необјављене архивске грађе из фондова британског Министарства спољних послова, истражује политика ове Велике силе у време тзв. конзулске иницијативе, која је представљала први и неуспели покушај Великих сила да спрече ширење устанка из Херцеговине и Босне на суседне земље.

Везама између чехословачког државника Томаша Масарика и Срба посвећена су три кандидатова чланка: „Масарик и Срби: Политичке идеје“ (*Српска политичка мисао* 2 68 (2020), 13-57), «Томаш Гариг Масарик и стварање Југославије“ (*Крај рата, Срби и стварање Југославије*, ур. М. Војводић, Београд 2021, 385-419) и „Масарик и Скерлић“ (*Српска књижевност почетком 20. века: Модерност и стари задаци*, ур. Д. Хамовић и Ј. Алексић, Београд 2020, 29-42). Објективно, историографско истраживање Масарикових веза са Србима почело је тек недавно. Некадашњи пригодан, некритички тон, заснован на блиским односима између чехословачке и југословенске државе, данас је, после распадања ових држава, у деловима чешке историографије, сменило подједнако претерано умањивање значаја тих веза. Кандидат је посебну пажњу посветио историји размена идеја и међусобних идеолошких утицаја између Масарика и водећих српских интелектуалаца и државника тога доба. Утврдио је бројне сличности, али и разлике између идеја Масарика и Јована Скерлића, као најистакнутије личности српске културе у годинама уочи Првог светског рата. Најзад, кандидат је систематски истражио улогу Масарика у стварању југословенске државе, нарочито његове везе са лондонским кругом који се окупљао око Роберта Вилијама Ситон-Вотсона, као и блискост и сукобљеност између њега и водећих Срба, поводом питања њеног будућег унутрашњег уређења. О томе како је једна од водећих личности српске политике и културе тада видела југословенско питање и стварање југословенске државе, кандидат је писао и у чланку „Стојан Новаковић и југословенска идеја“ (*Стојан Новаковић: Поводом сто седамдесет пет година од рођења*, ур. М. Војводић и А. Костић, Београд 2018, 347-356). На примеру овог утицајног научника и државника, дат је прилог проучавању кључних, носећих идеја и схаватања српског дела тадашњег југословенског покрета.

**Резултати у развоју научнонаставног подмлатка**

Кандидат је постигао значајне резултате у раду на подизању научног подмлатка. Он је ментор десет младих научних радника и докторанада запослених у научно-истраживачким установама: у Балканолошком институту САНУ (троје), Историјском институту САНУ (троје), Институту за европске студије (двоје), Институту за политичке студије (један), на Филозофском факултету у Источном Сарајеву (један).

Од избора у звање ванредног професора (2017) кандидат је био ментор (и члан комисије за одбрану) четири докторске дисертације: Јована Блажић Пејић, *Московски словенски комитет и српско питање (1858-1875)*, дисертација одбрањена 2021; Маја Лаковић, *Гроф Николај Павлович Игњатијев и Балкан (1864-1875)*, дисертација одбрањена 2020; Душан Фундић, *Аустро-Угарска и обликовање Албаније (1896-1914)*, дисертација одбрањена 2019; Урош Татић, *Француска и Србија (1860-1868)*, дисертација одбрањена 2017.

Осим тога, кандидат је ментор за још четири докторске дисертације чија израда је у току: Ања Николић, *Аустро-Угарска Босна и Херцеговина и британски Египат: управа, политика, култура (1908-1918)*; Константин Драгаш, *Италија и Српско питање (1911-1915)*; Србољуб Пеовић, *Хришћанске заједнице на Блиском истоку и верска политика Великих сила (1774-1914)*; Милош Мишић, *Англосаксонска историографија о улози Србије у избијању Првог светског рата (1914-2014)*.

Кандидат је од 2017. био ментор (и члан комисије за одбрану) у девет завршних радова на академским специјалистичким, односно мастер студијама: Марија Милинковић, *Краљ Карол I Хоенцолерн: Последњих осам година (1907-1914),* одбрањен 2021; Бојан Андоноски, *Крсте Петков Мисирков (1874-1926)*, одбрањен 2021; Кристина Гајић, *Викторијанско друштво у делима Чарлса Дикенса*, одбрањен 2020; Бошко Ђенић, *Француске мисије капетана Рада Вучинића (1809-1814)*, одбрањен 2019; Петар Ћурчић, *Јосип Франк - политичка биографија (1880-1911)*, одбрањен 2019; Милан Бојић, *Руске године Теодора Јанковића (1782-1814)*, одбрањен 2019; Немања Максимовић, *Хабзбуршка монархија и пад устаничке Србије 1813. године*, одбрањен 2018; Михаило Јауковић, *Долазак Вилхелма од Вида на власт у Албанији 1914. године*, одбрањен 2018; Стефан Шеварлић, *Томас Бабингтон Маколи у Парламенту (1827-1833, 1839-1852)*, одбрањен 2018.

Осим тога, кандидат је ментор у раду на четири мастер рада, чија израда је у току: Ђорђе Николић, *Иса Бољетинац (1910-1916)*; Михајло Радивојша, *У служби султана: Курдски и албански покрети (1890-1899)*; Петар Радосавовић,*Слика Србије и Црне Горе у сећањима и извјештајима Василија Николајевича Штрандмана, Григорија Николајевича Трубецког и Николаја Михаиловича Потапова (1902-1915)*; Јован Клиска: *Исидор Кршњави: Политичка биографија*.

**Стручно-професионални допринос, допринос академској и широј заједници, сарадња са другим високошколским, научноистраживачким установама, односно установама културе или уметности у земљи и иностранству**

Кандидат је члан Уређивачког одбора *Зборника Матице српске за друштвене науке*, Уређивачког одбора *Свезака Матице српске – серија друштвених наука*, члан је Савета часописа *Национална мисао* који издаје Институт за политичке студије у Београду и Уређивачког одбора *Српског биографског речника* Матице Српске. У овом капиталном издању уредник је за период 1903-1914. Био је члан Научног и организационог одбора скупа „Сер Артур Џ. Еванс (1851-1941): „Илирска трагања“ и српско питање“ (одржан у САНУ, 7. децембра 2021). Како је већ речено, био је ментор (и члан комисије) за четири одбрањена доктората и девет одбрањених мастер радова. Тренутно је ментор четири кандидата на докторским студијама и четири кандидата на мастер студијама.

Кандидат је сарадник на пројекту „Pope Pius XII and the Challenge of Totalitarianism in Yugoslavia, 1941-1958“, број 7749803 POLITY, Програм ИДЕЈЕ, Фонда за науку Републике Србије, који од 2021. реализује Балканолошки институт САНУ. Био је сарадник на пројекту «Историја политичких идеја и институција на Балкану у 19. и 20. веку», ев. бр. 147044. Министарства просвете и науке Републике Србије, који је реализовао Балканолошки институт САНУ (од 2011. до 2020). Такође, био је сарадник на пројекту „Конфликти и кризе: сарадња и развој у Србији и региону у 19. и 20. веку“, ев. бр. **47030.** Министарства просвете и науке Републике Србије, који је реализовао Институт за савремену историју (од 2011. до 2020).

Кандидат је члан Саветодавне радне групе за програме наставе и учења за ученике са посебним способностима за географију и историју Министарства просвете, науке и технолошког развоја Републике Србије. Био је члан Комисије за споменике Министарства културе и информисања (2015-2020) и председник Комисије за херојско дело Градског секретаријата за културу Београда (2014-2019). Био је члан програмског одбора (стручне комисије) за историју ИС Петница (2017-2019). Као историчар и стручњак, кандидат сарађује са водећим националним листовима и медијским кућама у Србији и Републици Српској. Колумниста је дневног листа *Политика*.

На Универзитету у Београду, Студије при Универзитету, смер Историја и филозофија природних наука и технологије, кандидат предаје Историју друштвених и научних идеја и Науку и културу у Србији 19. и 20. века. Као гостујући професор, он предаје Општу историју новог века на Универзитету у Источном Сарајеву. Такође, на Дипломатској академији Министарства иностраних послова Републике Србије, кандидат предаје Историју српске дипломатије у 19. веку. Кандидат је члан Управног одбора Матице српске и Одбора Одељења за друштвене науке Матице српске. Члан је Одбора за историју Босне и Херцеговине САНУ и Одбора за историју српско-руских односа САНУ. Био је председник Управног одбора Историјског музеја Србије (2014-2020).

**Закључно мишљење и предлог комисије**

У овом извештају анализиран је квалитет кандидатових научних радова, његов рад на развоју научног подмлатка и његов педагошки рад са студентима, учешће у стручним организацијама, допринос академској и широј заједници, сарадња са другим високошколским, научноистраживачким установама, установама културе или уметности у земљи и иностранству. Комисија је утврдила да Милош Ковић испуњава услове за избор у звање редовног професора, прописане релевантним правним актима. На основу проученог материјала може се рећи и да је кандидат премашио формалне захтеве и услове за избор у звање редовног професора.

Комисија зато предлаже Изборном већу Филозофског факултета у Београду да изабере проф. др Милоша Ковића у звање РЕДОВНОГ ПРОФЕСОРА за ужу научну област Општа историја новог века, са пуним радним временом, на неодређено време.

У Београду, 4. април 2022.

Славенко Терзић, академик САНУ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Бранко Бешлин, редовни професор

Филозофски факултет у Новом Саду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Војислав Павловић, научни саветник

Балканолошки институт САНУ

(писац реферата)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_